*Kadmo seje zmajeve zube*, Maxfield Parrish, 1908.
**Sparti** (starogrčki: , *Spartoí*, doslovno "posejani", od σπείρω, *speírō* = "sejati") bili su, u grčkoj mitologiji mitski ljudi koji su se smatrali Aresovim potomcima.

Tebanski Sparti
---------------

Prema mitu, Tebu je osnovao Kadmo, Feničanin koji je u Grčku stigao tragajući za svojom sestrom Europom, i to nakon što mu je proročište u Delfima naredilo da odustane od potrage za sestrom i da osnuje grad na mestu do kojeg će ga odvesti jedna krava sa šarom u obliku polumeseca na slabinama. Prolazeći kroz Fokidu ugledao je takvu kravu među govedima Amfidamantova sina Pelagona; Kadmo je ovu kravu kupio i dugo je sledio, dok ga na kraju nije odvela u Beotiju, gde je životinja od umora izdahnula. Na tom je mestu Kadmo odlučio osnovati grad Tebu. Prvo je tu postavio kip boginje Atene, kojoj je hteo da žrtvuje kravu. Kako mu je za žrtvu bila potrebna voda, poslao je nekoliko svojih pratilaca po vodu na obližnji Ismenin izvor. No strašni zmaj, čuvar ovog izvora, napao je i usmrtio Kadmove drugove; na njihove povike dojurio je Kadmo i ubio zmaja. Po Ateninom savetu, on je polovinu zmajevih zuba posejao, a drugu je polovinu boginja poklonila kolhidskom kralju Ejetu. Iz posejanih zuba iznikli su odmah naoružani ljudi, Sparti (= "Posejani"); Kadmo je među njih bacio kamen i oni su odmah počeli ogorčenu borbu, iz koje je preživelo samo petorica Sparta: Ehion, Udej, Htonije, Hiperenor i Pelor. Oni su mu pomogli da podigne Kadmeju, tj. tebansku utvrdu, te su postali osnivači najplemenitijih porodica tog grada, a sam Kadmo morao je okajati greh zbog ubistva Aresovog zmaja tako što je osam godina služio tog boga. Naposletku su mu bogovi za ženu dali Harmoniju, kćer Afrodite i Aresa.

S druge strane, Helanik iz Mitiline piše da je od samog početka od zmajevih zubiju nastalo samo petorica Sparta i ne spominje njihovu međusobnu borbu. Prema njegovoj verziji, Zevs je morao intervesnisati da bi spasao Kadma od Aresova gneva.Ehion se kasnije oženio Agavom, ćerkom Kadmovom, i njihov sin Pentej nasledio je Kadma na tebanskom prestolu.

Kolhidski Sparti
----------------

Drugu polovinu zmajevih zuba posejao je Jason u Kolhidi. Te je zube Ejetu, kolhidskom kralju, bila darovala Atena, a ovaj je naredio Jasonu da ih poseje kako bi dobio zlatno runo. Kao Kadmo, i Jason je bacio jedan kamen među Sparte kako bi ih zbunio. Oni su odmah među sobom započeli ogorčenu borbu, iz koje niko od njih nije izašao živ.

Istorija
--------

Tebanski vojskovođa Epaminonda, koji je u istorijsko vreme porazio spartansku vojsku u bici kod Leuktre 371. pne. i nekoliko godina kasnije umro od rana zadobijenih kod Mantineje (362. pne.), čije su inovativne strategije dokrajčile vojnu superiornost Sparte, smatrao se pripadnikom rase Sparta, što je bilo prikazano i na njegovom grobu. Prema pričama, tamo je stajao stub i na njemu štit sa reljefom u obliku zmaja, što je predstavljalo amblem Sparta.

Literatura
----------

* Gantz, Timothy (1993). *Early Greek Myth*. Baltimore: Johns Hopkins University Press.
* Srejović, Dragoslav; Cermanović-Kuzmanović, Aleksandrina (1989). *Rečnik grčke i rimske mitologije*. Beograd: Srpska književna zadruga.

| * p
* r
* u
Tebanski ciklus |
| --- |
| Epopeje | 
* *Edipodija*
* *Tebaida*
* *Epigoni*
* *Alkmeonida*

 |  |
| Navodni autori | 
* Kineton (*Edipodija*)
* Homer (*Tebaida*)
* Antimah iz Teosa (*Epigoni*)

 |
| Lokaliteti | 
* Teba
* Kiteron
* Argos
* Mikena

 |
| Glavne ličnosti | 

|  |  |
| --- | --- |
| Božanstva | 
* Olimpska božanstva
* Erinije

 |
| Tebanska kraljevska kuća | 
* Kadmo
* Harmonija
* Sparti
* Agava
* Pentej
* Polidor
* Labdak
* Laj
* Jokasta
* Edip
* Eteokle
* Polinik
* Antigona
* Ismena

 |
| Druge tebanske ličnosti | 
* Kreont
* Menekej
* Tiresija

 |
| Sedmorica protiv Tebe (s varijantama) | 
* Adrast
* Amfijaraj
* Kapanej
* Hipomedont
* Partenopej
* Polinik
* Tidej
* Mekistej
* Eteoklo (Ifijev sin)

 |
| Glavni epigoni | 
* Alkmeon
* Amfiloh (Amfijarajev sin)
* Diomed
* Eurijal
* Tersandar

 |

 |